Afrikaans: ’n Algemene klimaat van passiwiteit, ’n gebrek aan motivering by onderwysers en ’n tekort aan verantwoordbaarheid by talle onderwysowerhede is kenmerkend van die huidige Suid-Afrikaanse onderwysstelsel. In hierdie artikel word geargumenteer dat die hoofoorsaak van die probleem geleë is in onderliggende denkpatrone en gesindhede wat voortspruit uit ideologieë en waardestelsels. Navorsing oor pre-demokratiese en huidige waardestelsels bevestig dat ’n kultuur van verontregting en “entitlement” verband hou met die gebrek aan verantwoordbaarheid by onderwysowerhede. Die doel van hierdie artikel is om onderwysers te bemagtig om as agente van verandering in hul klaskamers op te tree. ’n Etiese raamwerk wat deur alle rolspelers in die onderwys aanvaar en geleef word, word aanbeveel.